|  |
| --- |
| PATVIRTINTA |
| Klaipėdos miesto savivaldybės |
| tarybos 2014 m. gegužės 14 d. |
| sprendimu Nr. T1-123 |

**KLAIPĖDOS MIESTO SAVIVALDYBĖS VARDU SUDAROMŲ SUTARČIŲ PASIRAŠYMO TVARKOS APRAŠas**

1. Šis aprašas nustato Klaipėdos miesto savivaldybės (toliau – Savivaldybė) vardu sudaromų sutarčių pasirašymo tvarką.
2. Be išankstinio Klaipėdos miesto savivaldybės tarybos (toliau – Taryba) pritarimo Savivaldybės vardu negali būti sudaromos šios sutartys:

2.1. jungimosi į savivaldybių sąjungas;

2.2. jungtinės veiklos ar asociacijos;

2.3. bendradarbiavimo su Lietuvos ar užsienio savivaldybėmis, miestais, institucijomis ir organizacijomis ar prisijungimo prie organizacijų;

2.4. paskolų ėmimo, garantijų už ilgalaikes paskolas teikimo ir finansinės nuomos (lizingo);

2.5. kitos sutartys, kurioms sudaryti yra būtinas Tarybos pritarimas arba tvirtinimas pagal galiojančius Lietuvos Respublikos įstatymus ir kitus teisės aktus.

3. Teritorijų planavimo dokumentų ir techninių projektų sprendinių įgyvendinimo sutartys, kuriomis privačių asmenų lėšomis pagerinama Savivaldybės inžinerinė infrastruktūra, gali būti sudaromos be išankstinio Tarybos pritarimo.

4. Tarybos pritarimas sutarties sudarymui gali būti formuluojamas kaip pritarimas sutarties projektui arba pritarimas esminėms sutarties sąlygoms.

5. Kai sutarties nuostatos priskiriamos Tarybos kompetencijai ir šiai kompetencijai priskirti įgaliojimai nėra perduoti kitai Savivaldybės institucijai, sutartys Savivaldybės vardu gali būti sudaromos tik vadovaujantis Tarybos sprendimais, kuriais nuspręsta dėl Tarybos kompetencijai priskirtų klausimų.

6. Savivaldybės vardu sudaromos sutartys gali būti pasirašomos iki Tarybos pritarimo tik tuo atveju, kai pasirašomoje sutartyje aiškiai nustatytas sutarties įsigaliojimas nuo Tarybos pritarimo.

7. Tarybos sprendime, kuriuo pritariama sutarties sudarymui, turi būti nurodytas asmuo, įgaliotas pasirašyti sutartį. Tuo atveju, kai Tarybos sprendime nėra nurodytas asmuo, įgaliotas pasirašyti sutartį, arba Tarybos sprendime nurodytas asmuo negali pasirašyti sutarties, arba kai sudarant sutartį nėra reikalingas išankstinis Tarybos pritarimas, Savivaldybės vardu sudaromas sutartis pasirašo meras (merą pavaduojantis mero pavaduotojas) arba jo įgaliotas kitas asmuo.

8. Savivaldybės vardu sudaromų sutarčių projektų rengimo, derinimo, sutarčių pasirašymo, registravimo, saugojimo, vykdymo ir jų vykdymo kontrolės tvarką nustato šis aprašas ir Savivaldybės administracijos direktoriaus įsakymai.

9. Savivaldybės administracijos vardu sudaromoms sutartims *mutatis mutandis* taikomos šio aprašo 3–6 punktų nuostatos.

\_\_\_\_\_\_\_\_\_\_\_\_\_\_\_\_\_\_\_\_\_\_